যথাযথ আইনি প্রক্রিয়া

যথাযথ আইনি প্রক্রিয়া বলতে রাষ্ট্রক্ষমতা ও আইনি নিয়ম-নীতির এমন বিধিসম্মত ও ন্যায়সঙ্গত প্রয়োগকে বোঝায়, যাতে কোনও আইনি মামলায় কিংবা রাষ্ট্রের কোনও সিদ্ধান্ত বা কার্যক্রমে একজন ব্যক্তির জীবন, স্বাধীনতা ও সম্পত্তির আইনসম্মত অধিকারসমূহ সুরক্ষিত হয়। বিশেষত যখন রাষ্ট্র কোনো ব্যক্তিকে তার জীবন, ব্যক্তিগত স্বাধীনতা বা সম্পত্তি থেকে বঞ্চিত করতে উদ্যত হয়, তখন এই নীতির প্রয়োগ অপরিহার্য হয়ে ওঠে। তাই এটি রাষ্ট্রক্ষমতা ও ব্যক্তিস্বাধীনতার মধ্যে ভারসাম্য রক্ষা করে। যখন কোনও সরকার আইনের নির্ধারিত প্রক্রিয়া অনুসরণ না করে কোনও ব্যক্তির ক্ষতিসাধন করে, তখন এটিকে যথাযথ আইনি প্রক্রিয়ার লঙ্ঘন হিসাবে গণ্য করা হয়, যা আইনের শাসনের সাথে অসামঞ্জস্যপূর্ণ। পূর্ববিজ্ঞপ্তি, আত্মপক্ষ সমর্থনের ন্যায্য সুযোগ এবং নিরপেক্ষ কর্তৃপক্ষের মাধ্যমে সিদ্ধান্তগ্রহণ যথাযথ প্রক্রিয়ার কিছু মৌলিক উপাদান।

আইনের যথাযথ প্রক্রিয়ার একটি ব্যাখ্যায় প্রায়শই বলা হয় যে এটি কেবল আইনি কার্যধারাই নয়, বরং আইনের সারবস্তুকেও সীমায়িত করতে পারে (সারবস্তুগত যথাযথ আইনি প্রক্রিয়া দেখুন), ফলত আদালতের পর্যালোচনায় আইনসভা কর্তৃক বিধিসম্মতভাবে প্রণীত কোনও আইনও যদি মৌলিক ন্যায্যতা, ন্যায়বিচার ও স্বাধীনতা লঙ্ঘন করে বলে প্রতিভাত হয়, তাহলে আদালত সেটিকে অসিদ্ধ (অসাংবিধানিক বা অকার্যকর) ঘোষণা করতে পারে। তবে এই ব্যাখ্যাটি বিতর্কিত। অন্যান্য বিভিন্ন এখতিয়ারে ব্যবহৃত প্রাকৃতিক ন্যায়বিচার ও পদ্ধতিগত ন্যায়বিচারের ধারণার অনুরূপে যথাযথ আইনি প্রক্রিয়াকেও প্রায়শই এমন একটি সাংবিধানিক নীতি হিসেবে অনুধাবন করা হয়, যা সরকারকে আইনসম্মত ও ন্যায়সঙ্গতভাবে আচরণ করতে এবং ব্যক্তির অধিকারসমূহকে স্বেচ্ছাচারী বা অপব্যবহারমূলকভাবে হরণ করা থেকে বিরত থাকতে বাধ্য করে। সমসাময়িক ইংরেজ আইনে এই পরিভাষাটি ব্যবহার করা না হলেও সেখানে এর সাথে সদৃশ দুইটি ধারণা আছে। একটি হল প্রাকৃতিক ন্যায়বিচার, যা মূলত প্রশাসনিক সংস্থা, শ্রমিকসংঘের মতো বেসরকারি সংস্থা ও অন্যান্য আধা-বিচারিক সিদ্ধান্তের ক্ষেত্রে প্রযোজ্য। অপরটি হল ব্রিটিশ সাংবিধানিক তত্ত্বে এ. ভি. ডাইসি ও অন্যান্যদের দ্বারা বর্ণিত আইনের শাসন নামক ধারণা। তবে ধারণা দুইটির কোনোটিই যথাযথ আইনি প্রক্রিয়া বিষয়ক মার্কিন তত্ত্বের সাথে পুরোপুরি সঙ্গতিপূর্ণ নয়। মার্কিন তত্ত্বটিতে যথাযথ আইনি প্রক্রিয়ার অধীনে এমন অনেক অলিখিত সাংবিধানিক অধিকার বিদ্যমান, বর্তমানে ইংল্যান্ডের আইনে যেগুলির সমতুল্য অধিকারগুলি একইভাবে স্বীকৃত নয়।

ইংল্যান্ডে ম্যাগনা কার্টা-র ("মহাসনদ") ৩৯নং দফায় যথাযথ আইনি প্রক্রিয়ার ধারণাটির ঐতিহাসিক সূত্রপাত ঘটে। তবে সর্বপ্রথম ১৩৫৪ খ্রিস্টাব্দে এসে উক্ত ৩৯নং দফাটিকে সংবিধিবদ্ধ আইনে "যথাযথ আইনি প্রক্রিয়া" শব্দবন্ধটি ব্যবহার করে পুনরুল্লেখ করে নিম্নোক্তভাবে ব্যাখ্যা করা হয়: "কোনও ব্যক্তিকে—তা সে যে (আইনি) মর্যাদা বা (আর্থ-সামাজিক) অবস্থারই হোক না কেন—জমি বা বসতবাড়ি থেকে উচ্ছেদ করা যাবে না, গ্রেপ্তার করা যাবে না, তার উত্তরাধিকার হরণ করা যাবে না, কিংবা তাকে মৃত্যুদণ্ড দেওয়া যাবে না—যতক্ষণ না তাকে যথাযথ আইনি প্রক্রিয়ায় জবাবদিহির জন্য উপস্থিত করা হয়।" সময়ের সাথে ইংরেজ ও মার্কিন আইন ভিন্ন সাংবিধানিক গতিপথে বিকাশ লাভ করে। ইংল্যান্ডে "যথাযথ আইনি প্রক্রিয়া" শব্দবন্ধটি প্রচলন হারালেও তার নীতিগত উপাদানগুলি প্রাকৃতিক ন্যায়বিচার ও আইনের শাসনের ধারণার মাধ্যমে বিকাশ লাভ করে; অপরদিকে মার্কিন যুক্তরাষ্ট্রে এটি সংবিধানে অঙ্গীভূত হয়ে একটি স্বতন্ত্র সাংবিধানিক তত্ত্বে পরিণত হয়।

 আরও দেখুন 

 প্রক্রিয়ার অপব্যবহার
 বিচার স্থগিতকরণ
 অপরাধ নিয়ন্ত্রণ
 পরিচয়-গোপনকারী আদালত
 ন্যায্য পদ্ধতি
 মৌলিক ন্যায়বিচার
 বন্দি প্রদর্শন
 বিলম্বিত বিচার, বিচারের অস্বীকৃতির নামান্তর
 অব্যতিক্রমী বিধি
 বিচারপ্রক্রিয়া বিকৃতকরণ
 অপরাধিতার অনুমান
 নিরপরাধিতার অনুমান
 সাক্ষ্যদানের সপীনা
 নথি-উপস্থাপনের সপীনা
 কারাগার-মামলা সংস্কার আইন

 তথ্যসূত্র 

 আরও পড়ুন 
 Goldberg v. Kelly











 Shipley, David E. Due Process Rights Before EU Agencies: The Rights of Defense Article discussing the procedural safeguards that have been recognized in the EU and the parallels between procedural due process in the United States and the rights of defense in the EU.
 Sudbury Valley School (1970). Due Process of Law in School. A school where order and discipline is achieved by a dual approach based on a free and democratic framework: a combination of popularly based authority, when rules and regulations are made by the community as a whole, fairly and democratically passed by the entire school community, supervised by a good judicial system for enforcing these laws—due process of law—and developing internal discipline in the members of the community by enhancing their ability to bear responsibility and self-sufficiency.
  Discussing potential of liberty rights to overtake equality rights.


 বহিঃসংযোগ 

 কর্নেল বিশ্ববিদ্যালয় আইনশিক্ষা প্রতিষ্ঠান

বিষয়শ্রেণী:আইনি পরিভাষা
বিষয়শ্রেণী:আইনি মতবাদ ও নীতি